ΓΡΑΠΤΗ ΕΡΩΤΗΣΗ E-0694/03

υποβολή: Olivier Dupuis (NI) προς την Επιτροπή

(7 Μαρτίου 2003)

Θέμα: Σεισμός στο ανατολικό Τουρκεστάν

Σύμφωνα με διάφορες πηγές, ο αριθμός των θυμάτων του σεισμού 6,8 βαθμών της κλίμακας Ρίχτερ που σημειώθηκε τη Δευτέρα 24 Φεβρουαρίουπολογίζεται σε τουλάχιστον 257 νεκρούς και παραπάνω από 1000 τραυματίες. Ο σεισμός αυτός αφάνισε απομονωμένη ζώνη του ανατολικού Τουρκεστάν, καταστρέφοντας εκατοντάδες κατοικίες και σχολεία.

Ο Εγκέλαδος έπληξε περιοχή γύρω από την πόλη Jiashi, στο δυτικό μέρος του ανατολικού Τουρκεστάν (περιφέρεια του Xinjiang), στις 10.03 π.μ. τοπική ώρα (00.23 GMT). Ο κ. Li Qianghua, της Σεισμολογικής Υπηρεσίας του Πεκίνου, επιβεβαίωσε τον μεγάλο αριθμό των θυμάτων, κατακρίνοντας την κακή ποιότητα των οικοδομών στην σεισμογενή ζώνη. Το πρακτορείο Xinhua δήλωσε ότι σε χωριό της περιφέρειας του Bachu κατέρρευσαν παραπάνω από 1000 οικοδομές.

Το επίκεντρο του σεισμού ήταν σαράντα περίπου χιλιόμετρα από την πόλη Jiashi, στην περιοχή που φέρει το ίδιο όνομα, κοντά στα σύνορα του ανατολικού Τουρκεστάν (Xinjiang) με το Κιργιζιστάν και το Τατζικιστάν. Ισχυρές δονήσεις έπληξαν επίσης τις περιφέρειες του Artux και του Markit καθώς και την πόλη Kashi, που απέχουν περίπου 55 χιλιόμετρα από την ιστορική όαση της πόλης Kashgar η οποία συνεχίζει να κατοικείται κυρίως από Ουϊγούρους.

Τι πρωτοβουλίες έλαβε η Επιτροπή για την παροχή άμεσης βοήθειας στον πληθυσμό της περιοχής Jiashi στο ανατολικό Τουρκεστάν· Συμφωνεί η Επιτροπή να εξασφαλίσει επίσης οικονομική βοήθεια για την ανοικοδόμηση της περιοχής·

Απάντηση του κ. Nielson Εξ ονόματος της Επιτροπής

(23 Απριλίου 2003)

Η Επιτροπή εκδήλωσε αμέσως μετά τον σεισμό, με δημοσίευμα που εξέδωσε στις 24 Φεβρουαρίου 2003, την πρόθεσή της να παρέμβειπέρ των θυμάτων στην επαρχία Xingiang (Κίνα) με χρηματοδότηση από την Υπηρεσία Ανθρωπιστικής Βοήθειας (ECHO).

Εντούτοις, μια πιο λεπτομερής εκτίμηση των αναγκών έδειξε ότι η εν λόγω παρέμβαση δεν ήταν απαραίτητη, δεδομένου ότι η κινεζική κυβέρνηση φάνηκε να αντιμετωπίζει επιτυχώς την κατάσταση. Την ίδια άποψη είχε η Διεθνής Ομοσπονδία Ερυθρού Σταυρού, που αποφάσισε να μην κάνει έκκληση βοήθειας για τον εν λόγω σεισμό. Πράγματι, περισσότεροι από 6 000 στρατιώτες και 200 μέλη του ιατρικού προσωπικού κινητοποιήθηκαν αμέσως. Τις πρώτες ημέρες, ο στρατός έστησε 9 000 μεγάλες ανθεκτικές σκηνές, και απεστάλησαν στην περιοχή και άλλες σκηνές, τρόφιμα, ιατρικές προμήθειες και ενδύματα. Η ιατρική βοήθεια εξακολουθεί να αυξάνεται, και τουλάχιστον τρία κινητά νοσοκομεία λειτουργούν ήδη, ο δε αριθμός του ιατρικού προσωπικού είναι επί του παρόντος εντυπωσιακός. Οι αρχές χειρίζονται επί του παρόντος τα θέματα της εμφάνισης ασθενειών και της παροχής καθαρού ύδατος.

Πρέπει να τονιστεί ότι η περιοχή του σεισμού είναι μια από τις πλέον στρατιωτικοποιημένες περιοχές της Κίνας και η κυβέρνηση δεν επιθυμεί την παρουσία αλλοδαπών στην περιοχή.

Εντούτοις, ένας από τους εταίρους της ECHO ασκεί δραστηριότητες στην περιοχή και, εάν παραστεί ανάγκη, μπορεί να εξεταστεί το ενδεχόμενο να πραγματοποιηθούν έργα μικρής κλίμακας για την αποκατάσταση σχολείων, κλινικών, τουδρευτικού και αποχετευτικού δικτύου.

Όσον αφορά την ανοικοδόμηση, η Επιτροπή δεν έλαβε μέχρι τώρα αιτήσεις για χρηματοδοτική στήριξη.